Tanskan lippu

**Tanskan lippu** eli **Dannebrog** (tansk. *Tanskan kangas*) on maailman vanhin käytössä oleva kansallislippu. Se on Suomessa, Ruotsissa, Norjassa, Islannissa, Ahvenanmaalla ja Färsaarilla sekä epävirallisesti Itä-Karjalaan, Inkeriin, Vepsään ja suomenruotsalaisiin viittaavissa yhteyksissä käytettyjen nuorempien ristilippujen välillinen tai välitön esikuva. *Dannebrogissa* on valkoinen risti punaisella pohjalla. Alun perin tämä oli johanniittaritarien tunnus. *Dannebrogin* historia palautuukin keskiaikaan ja ristiretkien aikakauteen. Lipun erikoisuutena on, ettei sen käyttöä ole rajoitettu lailla, vaan käyttö on täysin vapaata. Pohjoismaiden lipuista Dannebrog on neliömäisin.

Vuoteen 1743 saakka lipusta oli käytössä myös mustavalkoinen versio, niin kutsuttu *Sorgeflag*, jolla suoritettiin suruliputus. Kun tämä lippu jätettiin pois käytöstä, suruliputus alettiin suorittaa laskemalla tavallinen lippu puolitankoon. Tämä tapa on levinnyt Tanskasta moniin muihin maihin.

## Lipun mitat ja väri

Tanskan lipun korkeus on 28 ja pituus 37 mittayksikköä. Ristin sakaran leveys on 4 mittayksikköä. Punaisten kenttien korkeus on 12 mittayksikköä. Lipputangon puoleisten punaisten kenttien leveys on 12 ja uloimpien kenttien 21 mittayksikköä. Lippu jakautuu siis pystysuunnassa suhteessa 12:4:12 ja vaakasuunnassa (lipputangon puolelta lähtien) suhteessa 12:4:21.

Lipun punaista väriä kutsutaan Dannebrogin punaiseksi. Sen värimääritykset Pantone ja RGB muodossa ovat seuraavat:
* Pantone 186C 
* RGB #E31836 (desimaaliarvoina: R=224 G=24 B=54)

## Legenda lipun synnystä

Lippua tai siihen pohjautuvia tunnuksia on käytetty 1200-luvulta lähtien. 1600-luvulla syntyneen legendan mukaan *Dannebrog* putosi taivaasta 15. kesäkuuta 1219 pakanallisia virolaisia vastaan käydyn Lyndanisen taistelun aikana ja auttoi tanskalaiset voittoon. Tämän legendan taustalla on tanskalainen historioitsija Arild Huitfeldt, jonka *Danmarks Riges Krønike* -teoksessa legenda esiintyi ensimmäisen kerran tässä muodossaan. Samantapaisia tarinoita *Dannebrogin* synnystä on kuitenkin jo varhaisemmilta ajoilta.

Christiern Pedersen kirjoitti 1520-luvulla Tanskan kuningas Valdemar II Sejrin retkestä Viroon vuonna 1208, jolloin samaan tapaan taivaasta laskeutui punainen, valkoraitainen lippu. Samaten 1520-luvulla elänyt munkki Peder Olsen (Peter Olai) siteeraa latinankielistä tuntematonta lähdettä, jonka mukaan Valdemar II:n aikana Viljandissa Liivinmaalla vuonna 1208 taistelleet tanskalaiset rukoilivat Jumalalta apua tappiolle kääntyneessä taistelussa, mikä johti valkoristisen lipun putoamiseen taivaasta. Tämän lisäksi he kuulivat äänen, joka kertoi heidän saavuttavan voiton, kuten sitten tapahtuikin.

## Liputuspäivät

Tanskassa yleisiä liputuspäiviä ovat:

* 1. tammikuuta, uudenvuodenpäivä
* 5. helmikuuta, kuningatar Maryn syntymäpäivä
* 6. helmikuuta, prinsessa Marien syntymäpäivä
* pääsiäistä edeltävä perjantai, pitkäperjantai (liputetaan puolitangossa)
* kevätpäiväntasausta seuraavan täydenkuun jälkeinen sunnuntai, pääsiäispäivä
* 9. huhtikuuta, Tanskan miehityksen (1940) muistopäivä (liputetaan klo 12:een saakka puolitangossa, sen jälkeen kokotangossa)
* 16. huhtikuuta, kuningatar Margareetan syntymäpäivä
* 29. huhtikuuta, prinsessa Benedikten syntymäpäivä
* 40. päivä pääsiäisestä, helatorstai
* 5. toukokuuta, vapautuksen päivä
* seitsemäs sunnuntai pääsiäisen jälkeen, helluntai
* 28. toukokuuta, kuningas Frederik X:n syntymäpäivä
* 5. kesäkuuta, perustuslain päivä
* 7. kesäkuuta, prinssi Joachimin syntymäpäivä
* 15. heinäkuuta, Valdemarin päivä (tapauksen muistoksi, jolloin Dannebrog tarinan mukaan laskeutui taivaalta)
* 21. heinäkuuta, Grönlannin kansallispäivä, jolloijn liputetaan Grönlannin lipulla
* 29. heinäkuuta, Färsaarten kansallispäivä, Pyhän Olavin päivä, jolloin liputetaan Färsaarten lipulla
* 5. syyskuuta
* 15. lokakuuta, kruununprinssi Kristianin syntymäpäivä
* 25. joulukuuta, joulupäivä.

## Muut versiot

Flag of Denmark (state).svg|Kielekkeinen valtiolippu
Naval Ensign of Denmark.svg|Merivoimien lippu


## Lähteet

## Aiheesta muualla

*Tanskan valtion verkkosivujen selitys Dannebrogista